
Parlamentul  României

Camera  Deputaţilor

Comisia pentru industrii si servicii

                                                                                                               Bucureşti, 21.11.2001 








                                    Nr.23/292/2001

AVIZ

asupra proiectului de Lege pentru aprobarea Ordonanţei de urgenţă a Guvernului nr.118/2001 pentru modificarea art.6 din Legea nr.78/1995 privind protecţia personalului şi a patrimoniului din sectorul

producţiei de apărare



Cu adresa nr.643 din 19 noiembrie 2001, şi în conformitate cu art.89 şi 107 din Regulamentul Camerei Deputaţilor, Biroul Permanent al Camerei Deputaţilor a sesizat Comisia pentru industrii şi servicii pentru dezbaterea şi avizarea în procedură de urgenţă  a proiectului de Lege pentru aprobarea Ordonanţei de urgenţă a Guvernului nr.118/2001 pentru modificarea art.6 din Legea nr.78/1995 privind protecţia personalului şi a patrimoniului din sectorul producţiei de apărare.



Proiectul de lege de aprobare a Ordonanţei de urgenţă a Guvernului nr.118/2001 a fost adoptat de Senat în forma propusă de iniţiator, în şedinţa din 6 noiembrie 2001.



Cu acest proiect de lege Comisia pentru industrii şi servicii a fost sesizată pentru aviz.



Proiectul de lege are ca obiect de reglementare continuarea acţiunii de protecţie a personalului şi patrimoniului din sectorul producţiei de apărare având în vedere că gradul de încărcare, asigurat de comenzile existente, pentru industria de apărare este mai mic de 10%.



Pentru asigurarea programelor de restructurare aprobate de Consiliul Suprem de Apărare a Ţării şi a personalului specializat necesar, ordonanţa prevede aplicarea prevederilor art.6 din Legea nr.78/1995 până la sfârşitul anului 2001.



Tot în baza dispoziţiilor art.6 al legii nomenclatorul agenţilor economici beneficiari se aprobă prin hotărâre a Guvernului.



În şedinţa din data de 20.11.2001 membrii comisiei au examinat proiectul de lege sus-menţionat şi ţinând cont de avizul favorabil al Consiliului Legislativ, comisia a hotărât avizarea favorabilă a proiectului de lege în forma adoptată de Senat.



În raport de obiectul şi conţinutul său, proiectul de lege face parte din categoria legilor ordinare.

                    PREŞEDINTE,                                           SECRETAR,

                      István Antal                                             Aurelia Vasile

Expert,

Mariana Dragu

